SKRIFTLIG FORESPØRGSEL E-1652/03

af Eija-Riitta Korhola (PPE-DE) til Kommissionen

(16. maj 2003)

Om: Regulering af erhvervet som låsesmed i EU

Med henvisning til den skriftlige forespørgsel E-2454/98(1) af Roberta Angelilli, MEP, og svaret afgivet på Kommissionens vegne af Mario Monti den 2. oktober 1998 kan jeg konstatere, at den bekymring, som kollega Angelilli fremsatte i juli 1998 om regulering af erhvervet som låsesmed, stadig er aktuel. På den ene side bør det være muligt at fremme udøvelsen af etableringsretten og den frie udveksling af tjenesteydelser i EU og på den anden side at sikre beskyttelsen af personer og formue. Med hensyn til sidstnævnte er erhvervet bogstavelig talt i en nøgleposition.

Mener Kommissionen, at der er en hårfin balance mellem på den ene side europæernes grundlæggende rettigheder og på den anden sikkerhedskravene til udøvelse af erhvervet?

Agter Kommissionen at udarbejde fælles regler for at få adgang til at udøve erhvervet som låsesmed?

Hvilke erhverv er for øjeblikket reguleret i fællesskabslovgivningen med hensyn til at få adgang til at udøve erhvervet?

(1) EFT C 142 af 21.5.1999, s. 17.

Svar afgivet på Kommissionens vegne af Frederik Bolkestein

(10. juni 2003)

For så vidt angår anerkendelse af erhvervskvalifikationer, er erhvervet som låsesmed omfattet af direktiv 1999/42/EF(1). I henhold til direktivets artikel 4, der indeholder den samme bestemmelse som det nu ophævede direktiv 64/427/EØF, skal medlemsstater, hvor adgang til eller udøvelse af virksomhed er afhængig af besiddelse af almen eller særlig viden og kunnen, som tilstrækkeligt bevis for denne viden og kunnen anerkende den faktiske udøvelse af denne virksomhed i en anden medlemsstat i et vist tidsrum (i princippet seks år) som selvstændig eller som virksomhedsleder. Erhvervsdrivende, der ikke opfylder de i artikel 4 omhandlede betingelser, kan i stedet anmode om at få deres eksamensbevis, certifikat eller andre kvalifikationsbeviser anerkendt efter betingelserne i direktivets artikel 3. Er der væsentlige forskelle mellem ansøgerens kvalifikationer og de krav, der stilles i værtslandet, kan værtslandet kræve, at ansøgeren består en egnethedsprøve eller gennemgår en prøvetid efter de fastsatte betingelser.

Heraf følger, at erhvervet som låsesmed er reguleret ved en ordning for gensidig anerkendelse, som hverken er baseret på en samordning af mindstekravene til uddannelse eller af betingelserne for adgang til erhvervet. Det er derfor i princippet medlemsstaternes opgave at regulere erhvervene på deres område, og det er inden for rammerne af de nationale reguleringer, at der i givet fald tages hensyn til de sikkerhedskrav, der gælder for udøvelsen af erhvervene. Enhver samordning af betingelserne for adgang til erhvervet, som medfører en ændring af de bestående lovgivningsprincipper på området i en medlemsstat, kræver derfor i henhold til EF-traktatens artikel 47, stk. 2, at Rådet vedtager et direktiv med enstemmighed. Ifølge Kommissionens oplysninger er medlemsstaterne imidlertid ikke videre interesserede i yderligere samordning på området.

Adgangsbetingelserne er i dag samordnet ved fællesskabsbestemmelser for erhvervet som læge, jordemoder, sygeplejerske med ansvar for den almene sundheds- og sygepleje, tandlæge, dyrlæge og farmaceut og erhvervet som revisor.

(1) Europa-Parlamentets og Rådets direktiv 1999/42/EF af 7. juni 1999 om indførelse af en ordning for anerkendelse af eksamensbeviser for de former for erhvervsvirksomhed, der er omfattet af direktiverne om liberalisering og om overgangsforanstaltninger, og til supplering af den generelle ordning for anerkendelse af eksamensbeviser, EFT L 201 af 31.7.1999.